钦定古今图书集成/理学汇编/学行典/第022卷 > 皇极经世心易发微三 > 《行人》
## 钦定古今图书集成/理学汇编/学行典/第022卷 > 皇极经世心易发微三 > 《行人》

凡占行人，以体为我，以用为行人。体用比和，行人即
至。用生体，目下即来。体生用，他无归意。体克用，行人
不来，或往别处去。用克体，行人动身，已在途中。用居
休囚，被体克之，在外必病。外阴有气归来速，外阴无
气主归迟。外阳变阴中路转，外阴变阳即便回。外旺
不归。衰绝日至。内克外，用克体，日克内，外克日，日无
气，外有气，俱是不来。用生日，日克主，日生主，俱主有
疑，或过别处去。体生用，我望他来。用生体，他有归意。
体与日克用，非有事故即欠盘缠。日生外，被人留，日
克外，有事阻。体生用，用克日，日却生内，有人来取物，
内外皆动立至。体用合日，是归期。如《震》内兑外，为冲
主动。如辰日得兑用为合，主归家马入内归速，马入
外归迟。用卦无气，为日月所克者大凶，不然流落他
乡。《恒》《观》《泰》《升》，往而不返；《豫》《坎》《姤》《震》，去即便回，卦得地，
禄朝元来速，用互变，自生自克不来，《艮》化离，东北转
南也。以类推之，初爻临门，二爻将至，三爻在中途，仿
此而推。“四植有情，行人来速”，得意而归；四植无情，不
得意而返。进退濡滞。

策曰：“数顺而全，行人无阻，数逆而缺，行人不归。进顺
居前，常逢喜悦，退逆居后，必见灾殃。零缺最为不吉，
非祸必病。凡零克十，十克零，及零泄体，行人未动，不
可决期。生内者即至，克外者不来。干震居零克体，其
应来速，生体尢速。坤艮居零生体，未可必期。元会退
数，来而复返，运世逆数，中途留连。元数缺已离地头”，
或临行有阻，一位逢空者身病，两位逢缺者身亡。又
曰：“祸福易知，日期难决”，以零数为主，要生旺，远则以
四季生旺月断，近则以日辰生旺断，生体尢速。